Document ID: 32002R0904

Kommissionens forordning (EF) nr. 904/2002
af 30. maj 2002
om ændring af forordning (EF) nr. 1162/95 om særlige gennemførelsesbestemmelser for ordningen med import- og eksportlicenser for korn og ris
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 13, stk. 11,
under henvisning til Rådets forordning (EF) nr. 3072/95 af 22. december 1995 om den fælles markedsordning for ris(3), senest ændret ved Kommissionens forordning (EF) nr. 411/2002(4), særlig artikel 9, stk. 2, og artikel 13, stk. 15, og
ud fra følgende betragtninger:
(1) For eksportlicenser uden restitution som omhandlet i artikel 7, stk. 2a og 3a, i Kommissionens forordning (EF) nr. 1162/95(5), senest ændret ved forordning (EF) nr. 2298/2001(6), er gyldigheden i øjeblikket begrænset til 30 dage fra dagen for udstedelsen. Erfaringen har vist, at denne gyldighedsperiode ofte er for kort, bl.a. som følge af den tid, der medgår til varens forsendelse til havnene; det er derfor nødvendigt at forlænge denne gyldighedsperiode.
(2) Det har vist sig, at den sikkerhedsstillelse på 30 EUR pr. ton, der er fastsat i artikel 10, litra c), i forordning (EF) nr. 1162/95, i perioder med stigende eksportrestitutioner ikke er tilstrækkelig til at hindre, at der i vidt omfang inden for gyldighedsperioden tilbageleveres eksportlicenser for ris til de udstedende organer. Da en sådan tilbagelevering kan medføre, at forvaltningen af udførslerne ikke virker efter hensigten, vil det være formålstjenligt at modvirke sådanne tilbageleveringer ved at forhøje sikkerhedsstillelsen.
(3) I artikel 10, litra d), i forordning (EF) nr. 1162/95 er der for de produkter, der er nævnt i artikel 1 i forordning (EØF) nr. 1766/92, fastsat en sikkerhedsstillelse på 20 EUR pr. ton. Som følge af den generelle nedgang i restitutionsbeløbene vil det være rimeligt samtidigt at nedsætte beløbet for sikkerhedsstillelsen i forbindelse med eksportlicenser.
(4) I artikel 10, litra e), i forordning (EF) nr. 1162/95 er der for malt fastsat tre forskellige beløb for sikkerhedsstillelsen, afhængigt af eksportlicensernes gyldighedsperiode. Som følge af nedgangen i restitutionerne for udførsel af malt vil det være hensigtsmæssigt at foretage en nedsættelse og at fastsætte et enkelt beløb for sikkerhedsstillelsen i forbindelse med sådanne licenser.
(5) Siden indførelsen af Agenda 2000 udføres flere og flere kornprodukter med en restitutionssats på 0. Ifølge artikel 12 i forordning (EF) nr. 1162/95 skal der foretages en månedlig justering af restitutionsbeløbet. For at undgå, at disse udførte kornmængder i forbindelse med WTO-reglerne anses for at være subventionerede, skal der fastsættes negative korrektionsbeløb. For at forenkle forvaltningen af udførslerne vil det være mere hensigtsmæssigt at fastsætte, at den foreskrevne justering ikke skal gælde for restitutioner, hvor restitutionsbeløbet er 0.
(6) Ifølge artikel 12, stk. 6, i forordning (EF) nr. 1162/95 gælder bestemmelserne om justeringen ikke i forbindelse med fødevarehjælp. Da der er indsat en tilsvarende bestemmelse i forordning (EF) nr. 2298/2001, bør nævnte stykke udgå.
(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I forordning (EF) nr. 1162/95 foretages følgende ændringer:
1) Artikel 7, stk. 2a, affattes således: "2a. Hvis der ikke er fastsat nogen restitution eller eksportafgift, gælder eksportlicenserne, for så vidt angår de produkter, der er omhandlet i artikel 1 i forordning (EØF) nr. 1766/92 og i artikel 1 i forordning (EF) nr. 3072/95, i 60 dage fra udstedelsesdatoen."
2) Artikel 7, stk. 3a, tredje afsnit, affattes således: "Disse eksportlicenser gælder 60 dage fra dagen for deres udstedelse."
3) Artikel 10, litra c), første punktum, affattes således: "45 EUR/ton for de i artikel 1 i forordning (EF) nr. 3072/95 omhandlede produkter, hvis det drejer sig om eksportlicenser."
4) Artikel 10, litra d), affattes således: "d) 15 EUR/ton for de i artikel 1 i forordning (EØF) nr. 1766/92 omhandlede produkter, hvis det drejer sig om eksportlicenser.
For licenser, der udstedes med restitution, jf. artikel 7, stk. 2, i nærværende forordning, fastsættes sikkerheden dog til 24 EUR/ton.
For udførsel til AVS-lande, der gennemføres med en licens med særlig gyldighedsperiode, jf. artikel 9 i nærværende forordning, fastsættes sikkerheden til 12 EUR/ton."
5) Artikel 10, litra e), udgår.
6) I artikel 12 indsættes som stk. 1a: "1a. Den i stk. 1 omhandlede justering foretages ikke, når restitutionsbeløbet er lig med 0."
7) I artikel 12 indsættes som stk. 4a: "4a. Den i stk. 4 omhandlede justering foretages ikke, når restitutionsbeløbet er lig med 0."
8) Artikel 12, stk. 6, udgår.
Artikel 2
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Den anvendes fra den 1. juli 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 30. maj 2002.

Labels: 3
17
18